I.Johdanto

Koronaviruksesta on kehittynyt pandemia. Se on tappanut kymmeniä tuhansia ihmisiä, koetellut yhteisöjä, lisännyt sosiaalisen suojelun tarvetta, supistanut liiketoimintaa ja häirinnyt toimitusketjuja. Sen seuraukset ovat erittäin merkittäviä. Tautia esiintyi ensimmäiseksi Kiinassa, ja se on nyt levinnyt Eurooppaan ja ympäri maailman. Sillä on heijastusvaikutuksia yhteiskunnalliseen vakauteen ja turvallisuuteen.

Koska virus ei tee eroa ihmisten välillä eikä tunne rajoja, tämä historiallinen kriisi edellyttää nopeita, massiivisia ja koordinoituja maailmanlaajuisia toimia kaikkien ihmisten suojelemiseksi, ihmishenkien pelastamiseksi ja taloudellisten seurauksien ratkaisemiseksi. Nyt tarvitaan kansainvälistä solidaarisuutta ja johtajuutta, ei eristäytymistä; kansainvälisyyden lisäämistä, ei vähentämistä; avoimuutta ja faktatietoa ja disinformaation torjuntaa. Euroopan unioni (EU) on maailman suurimpana avunantajana ja johtavana talousmahtina jo näiden toimien eturintamassa. EU on jo toteuttanut useita konkreettisia ja nopeita toimia kumppaneidensa tukemiseksi.

EU tekee kaikkensa koronaviruskriisin torjumiseksi Euroopassa. Lisäksi on EU:n etujen mukaista osoittaa solidaarisuutta muulle maailmalle. Toteuttamalla vahvoja ja maailmanlaajuisia toimia EU pitää yllä ydinarvojaan ja edistää samalla strategisia etujaan. EU:n kumppaneiden hyvinvointi kaikkialla maailmassa on merkityksellistä kaikille eurooppalaisille. Voimme taata oman terveytemme ja turvallisuutemme vain tukemalla myös muita. Taistelumme viruksen tuhoamiseksi EU:n sisällä voi onnistua vain, jos virus voitetaan maailmanlaajuisesti. Euroopan vahvat kumppanuudet eri puolilla maailmaa ovat näin ollen entistäkin tärkeämpiä tämän pandemian ja sen seurauksien torjunnassa. EU:n geopoliittinen komissio on valmis johtamaan tätä työtä.

EU tukee kansainvälistä yhteistyötä ja monenvälisiä ratkaisuja tässä kriisissä. Se on ottanut johtoaseman Yhdistyneiden kansakuntien (YK), G20- ja G7-ryhmien, Kansainvälisen työjärjestön (ILO) ja kansainvälisten rahoituslaitosten käynnistämissä koordinointitoimissa. EU tukee voimakkaasti YK:n pääsihteerin pyrkimyksiä koordinoida YK:n toimia.

EU:n toimissa noudatetaan Team Europe -lähestymistapaa. Siihen osallistuvat kaikki EU:n toimielimet, ja siinä yhdistetään EU:n jäsenvaltioiden ja rahoituslaitosten, erityisesti Euroopan investointipankin (EIP) ja Euroopan jälleenrakennus- ja kehityspankin (EBRD), mobilisoimat varat. Tekemällä yhteistyötä Team Europe voi saada aikaan kriittisen massan, johon vain harvoilla muilla on mahdollisuus.

G20-ryhmässä sovitun ja YK:n tukeman lähestymistavan mukaisesti EU:n toimilla vastataan kriisin humanitaarisiin, terveydellisiin, sosiaalisiin ja taloudellisiin seurauksiin. Sillä puututaan lyhyen aikavälin hätätarpeisiin sekä pitkän aikavälin rakenteellisiin vaikutuksiin, jotka kohdistuvat yhteiskuntiin ja talouksiin, ja vähennetään näin epävakauden riskiä. Lisäksi sillä vahvistetaan sekä valtiollisia että valtiosta riippumattomia toimia.

EU:n toimia mukautetaan tilanteen muuttuessa. EU toimitti materiaalista apua Kiinaan pandemian puhkeamisen yhteydessä. Samalla tavoin nyt keskitytään viruksen pahimmin koettelemiin maihin, joissa terveyteen liittyvän tuen tarve on suurin. Tällaisia maita on esimerkiksi Afrikassa, EU:n naapurustossa, Länsi-Balkanilla, Lähi-idässä ja Pohjois-Afrikassa, osassa Aasiaa, Latinalaisessa Amerikassa ja Karibialla. Erityisesti keskitytään kaikkein haavoittuvimmassa asemassa oleviin ihmisiin, kuten maahanmuuttajiin, pakolaisiin ja maan sisäisesti siirtymään joutuneisiin ihmisiin sekä heitä vastaanottaviin yhteisöihin. Tämä on samalla osoitus haasteiden ratkaisemisesta yhdessä Afrikan kanssa. EU:n avun piiriin olisi saatava kaikki ne, jotka tarvitsevat terveydenhoitoa ja suojelua.

Taloudellisen tuen ja muun yhteistyön lisäksi EU käyttää kaikkia kauppa- ja investointivälineitään sekä liikennejärjestelmäänsä varmistaakseen tavaravirran jatkumisen ja välttääkseen pitkäaikaiset toimitushäiriöt erityisesti kriittisten lääkkeiden ja elintarvikkeiden osalta.

EU edistää ja ylläpitää edelleen hyvää hallintoa, ihmisoikeuksia, oikeusvaltiota, sukupuolten tasa-arvoa ja syrjimättömyyttä, ihmisarvoisia työoloja sekä perusarvoja ja humanitaarisia periaatteita. Pandemian hillitsemiseksi tarvittavat erityiset ja poikkeukselliset toimenpiteet eivät saa johtaa lipsumiseen avoimien ja demokraattisten yhteiskuntien perusarvoista ja -periaatteista. Lisäksi koronavirusta koskevissa yhteisissä toimissa olisi vältettävä sellaisia poliittisia ja investointipäätöksiä, jotka pahentavat nykyisiä, esimerkiksi biodiversiteetin köyhtymiseen ja ilmastoon liittyviä kriisejä.

EU:n toiminta on tosiasioihin perustuvaa ja avointa, ja sillä pyritään torjumaan kaikki disinformaatioyritykset niin EU:ssa kuin sen ulkopuolellakin. Sitä tuetaan koordinoiduilla viestintäkampanjoilla, joilla tiedotetaan EU:n toiminnasta ja kumppaneiden kanssa tehtävästä yhteistyöstä kriisiaikoina. EU jatkaa myös toimintaansa maailmanlaajuisilla verkkofoorumeilla helpottaakseen viranomaisten, kuten Maailman terveysjärjestön (WHO), tuottaman luotettavan terveystiedon saatavuutta.

Näiden tavoitteiden saavuttamiseksi EU osoittaa kumppanimailleen kaikkiaan yli 15,6 miljardia euroa taloudellista tukea.

Nämä varat ovat olemassa olevia ulkoisen toiminnan resursseja. EU varmistaa yhdessä kumppaneidensa kanssa, että niille jo osoitettu huomattava EU-rahoitus kohdennetaan toimiin koronaviruksen seurausten ratkaisemiseksi. Samoin toimitaan myös Euroopassa. Tällä tavoin EU:n toimet voivat olla nopeita, mukautettuja ja operatiivisia.

EU:n maailmanlaajuisissa koronavirukseen liittyvissä toimissa otetaan huomioon EU:n itselleen asettamat ja edelleen voimassa olevat strategiset tavoitteet, jotka koskevat ympäristöä ja ilmastoa, kuten Euroopan vihreän kehityksen ohjelmassa on vahvistettu, sekä digitaalistrategiaa. Näiden tavoitteiden saavuttamiseksi tehtävä työ itse asiassa vahvistaa pyrkimyksiä vastata pandemiaan liittyviin lyhyen ja pitkän aikavälin haasteisiin. Käynnissä oleva kriisi on muistutus siitä, että kestävän kehityksen toimintaohjelma Agenda 2030:n ja Pariisin sopimuksen täytäntöönpano on edelleen ratkaisevan tärkeää, jotta maailma pystyisi paremmin reagoimaan tuleviin systeemisiin häiriöihin.

II.Team Europe -lähestymistapa

Team Europe -lähestymistavalla on luotava yhtenäinen toimintakehys kaikille Euroopan ulkoisille toimille, joilla tuetaan kumppaneita koronaviruskriisin ratkaisemisessa. Tämän koordinoidun strategian tulisi perustua seuraaviin neljään pääpilariin:

1.Team Europe -prioriteetit: keskitytään EU:n yhteisissä toimissa i) antamaan hätäapua välittömässä terveyskriisissä ja vastaamaan kriisistä johtuviin humanitaarisiin tarpeisiin; ii) lujittamaan terveys-, vesi- ja sanitaatiojärjestelmiä sekä kumppaneiden tutkimusvalmiuksia pandemian käsittelemiseksi ja varautumisen parantamiseksi; ja iii) puuttumaan välittömiin sosiaalisiin ja taloudellisiin seurauksiin.

2.Team Europe -paketit: muodostetaan johdonmukainen rahoituspaketti kutakin tukea tarvitsevaa kumppanimaata varten koordinoidusti täytäntöönpanokumppaneiden, kuten EIP:n, EBRD:n ja Euroopan kehitysrahoituslaitosten, jäsenvaltioiden kehitysvirastojen ja teknisen avun tarjoajien sekä kansainvälisten rahoituslaitosten, kanssa. Tätä varten EU:n edustustot saavat ohjeita täytäntöönpanoa koskevista yksityiskohtaisista säännöistä ja valinnoista.